b'\n_START_ARTICLE_\nSingapore erkebisped\xc3\xb8mme\n_START_SECTION_\nHistorie\n_START_PARAGRAPH_\nMalakka bisped\xc3\xb8mme, som det opprinnelig het, ble grunnlagt av portugisiske kolonisatorer i 1558 som et suffraganbisped\xc3\xb8mme under Goa erkebisped\xc3\xb8mme i India, som det hadde blitt utskilt fra. Opprinnelig var Malakka bisped\xc3\xb8mme ansvarlig for alle omr\xc3\xa5der \xc3\xb8st for Kapp det gode h\xc3\xa5p med unntak av det indiske subkontinentet. Etter hvert ble ulike kirkelige jurisdiksjoner skilt ut av dette enorme bisped\xc3\xb8mmet. Per i dag har Malakka bisped\xc3\xb8mme p\xc3\xa5 denne m\xc3\xa5ten direkte eller indirekte gitt opphav til ca. 390 jurisdiksjoner i 38 land og territorier._NEWLINE_Denne prosessen begynte i 1576 med utskillelsen av Macao bisped\xc3\xb8mme. Macao var ogs\xc3\xa5 suffragan under Goa og omfattet hele \xc3\x98st-Asia (som per i dag utgj\xc3\xb8r 233 jurisdiksjoner i Japan, Kambodsja, Folkerepublikken Kina, Republikken Kina, Laos, Mongolia, Nord-Korea, S\xc3\xb8r-Korea, Thailand, Vietnam og \xc3\x98st-Timor)._NEWLINE_1712 ble det apostoliske prefekturet Indiahavets \xc3\xb8yer skilt ut. Prefekturet var direkte underlagt paven og omfattet de fleste av \xc3\xb8yene i Indiahavet og Stillehavet samt deler av Afrikas \xc3\xb8stkyst (per i dag ca. 150 jurisdiksjoner i 26 stater og territorier). Malakka bisped\xc3\xb8mmes omfang var dermed redusert til selve Malakkahalv\xc3\xb8ya._NEWLINE_P\xc3\xa5 grunn av konflikten om den portugisiske patronatsretten mellom Portugal og Den hellige stol opphevet pave Gregor XVI i 1838 de fleste av Goas suffraganbisped\xc3\xb8mmer ved \xc3\xa5 sl\xc3\xa5 territoriene deres til de n\xc3\xa6rmeste apostoliske vikariatene. Malakka ble s\xc3\xa5ledes f\xc3\xb8rst innlemmet i det apostoliske vikariatet Ava og Pegu (Burma), men kort etter flyttet til det apostoliske vikariatet Siam (Thailand). Allerede i 1841 ble det p\xc3\xa5 nytt utskilt som eget apostolisk vikariat under navnet det apostoliske vikariatet Vest-Siam. 1888 fikk det tilbake rangen som bisped\xc3\xb8mme og sitt opprinnelige navn. Metropolitten var imidlertid ikke lenger erkebiskopen av Goa, men av Pondicherry._NEWLINE_1953 ble Malakka opph\xc3\xb8yet til erkebisped\xc3\xb8mme uten suffraganer. To \xc3\xa5r senere ble bisped\xc3\xb8mmene Kuala Lumpur og Penang utskilt og Malakka opph\xc3\xb8yet til deres metropolitanerkebisped\xc3\xb8mme under navnet Malakka-Singapore erkebisped\xc3\xb8mme._NEWLINE_Den siste territorielle endringen skjedde i 1972, da bisped\xc3\xb8mmet ble delt i en malaysisk og en singaporsk del. Den singaporske delen fikk navnet Singapore erkebisped\xc3\xb8mme og ble eksemptert (dvs. direkte underlagt paven), men beholdt rangen som erkebisped\xc3\xb8mme og den opprinnelige katedralen i Singapore. Den malayiske delen fikk sitt nye sete i Johor og navnet Melaka-Johor bisped\xc3\xb8mme (dvs. beholdt referansen til det opprinnelige navnet i sin tittel). Det ble suffragan under Kuala Lumpur._NEWLINE_Alle erkebiskoper av (Malakka-)Singapore frem til 1976 var europeere. Bare de to siste erkebiskopene, Gregory Yong Sooi Ngean (1977\xe2\x80\x932000) og Nicholas Chia Yeck Joo (2000\xe2\x80\x93d.d.), var f\xc3\xb8dt i S\xc3\xb8r\xc3\xb8st-Asia.'